  Анжелика Тихонова корреспондент «На родине П. И. Чайковского» фестиваль улсын 11-тӥ южтолэзе Вотка карын пианистлэн Денис Мацуевлэн ас концертэз ортчоз. Со сярысь 24-тӥ толшоре журналистъёслы вераз Удмурт кун филармонилэн кивалтӥсез Алексей Фомин. 60-тӥез фестиваль туэ искусствоосъя фестиваль нимаськоз, малы ке шуоно концертъёс сяна, пыртэмын луозы балет но кылбуръёсъя фильм. Программаын — Рязаньысь хорлэн, адӟисьтэм пианистэн но вокалистэн Олег Аккуратовен Игорь Бутманлэн Оркестрезлэн, пианистлэн Филипп Копачевскийлэн, Россиысь дано артистлэн Анатолий Белыйлэн возьматонзы. Фестивалез йылпумъян бадым ужрад ортчоз Ижкарын 7-тӥ куартолэзе, Чайковскийлэн вордӥськем нуналаз. Сое Вотка карын бадӟым экранын возьматозы. Та дырлы фестивале пыриськонзэ ӧз на зэматы Россиысь калык артист Дмитрий Хворостовский. Толшор пумын тодмо луоз, быгатоз-а со Удмуртие концертэн вуыны. Фестиваль ужрадъёсы билетъёслэн дунъёссы туэ 150 манетысен 5 сюрс манетозь луозы. Соосты вузан 25-тӥ толшоре кутскоз. Алексей Фомин озьы ик пусйиз, сяме пыӵамъя, элькунысьтымы крезьгуръя школаослы котькуд концертэ 100–120 билетъёс висъясько. Озьыен, усточи пиналъёс отчы чылкак дунтэк вуылыны быгатозы. 60-тӥ фестиваль улсын 60 пӧртэм ужрадъёс радъяськозы. Соос Воткаын но Ижкарын сяна, Сарапулын но ёрос центръёсын ортчозы, кылсярысь, Яр каргуртын. Денис Мацуев Лондонын Proms фестивальын оркестрен фортепианолы Кыкетӥ концертсэ быдэстэ Тегъёс: Лулчеберет Ижкар Удмуртия Чайковский крезьгур  